SKRIFTLIG FORESPØRGSEL E-3558/02

af Marie Isler Béguin (Verts/ALE) til Kommissionen

(12. december 2002)

Om: Oprettelse af en europæisk bank til forebyggelse af miljøskader og genopretning af miljøet

For tiåret efter opløsningen af den kommunistiske blok i Europa havde EU som reaktion på de østeuropæiske republikkers prompte ansøgning om optagelse i EU og som forberedelse til denne optagelse fastsat iværksættelse og opfølgning af processen for økonomisk og industriel omstilling i disse lande som sine prioriteter. På denne baggrund og over for de udfordringer, denne omstilling skabte på europæisk plan, havde EU oprettet en ad hoc-bank, Den Europæiske Bank for Økonomisk Genopbygning og Udvikling (EBRD).

Hvert ansøgerland har på afgørende vis draget fordel af omstillingsprocessen som følge af de garantier, finansieringer og strategier, som EBRD varetog. At EU i dag har fastsat en endelig dato for landenes optagelse, er et vidnesbyrd om, hvor langt man er kommet i processen, og der bliver derfor plads til nye og lige så presserende prioriteter.

De udfordringer, naturkatastroferne udgør, er mindst lige så store som den tidligere udfordring, omstillingen af de kommunistiske økonomier i den østlige del af Europa. Følgerne af forstyrrelserne af økosystemerne, eller forstyrrelserne af klima, meteorologiske forhold og havmiljø, som nu kommer voldsomt til udtryk på vort kontinent, forårsager kolossale udgifter. Regningen for disse nuværende og især kommende miljøkatastrofer, som kan tilskrives årtier, hvor man producerede og levede uden overhovedet at tage hensyn til miljøet, er for nylig af De Forenede Nationers program for miljøbeskyttelse (FNPM) blevet vurderet til ca. 150 mia. dollars om året.

Overbeviser disse kendsgerninger og tal Kommissionen om, at det er nødvendigt på grund af udfordringerne og farerne og følgelig på grund af de midler og den indsats, der skal til at føre en fællesskabspolitik med det formål at iværksætte aktioner, som er på højde med de problemer, der opstår, og at forvalte disse miljømæssige situationer?

Mener Kommissionen ikke, at koordineringen og forvaltningen af omstruktureringen samt begrænsningen af disse miljømæssige kriser gør det nødvendigt, at der kun findes én central instans, på samme måde som EBRD var det i tilfælde af industrimæssige kriser?

Ville det ikke blot betyde, at Kommissionen påtog sig sit ansvar, hvis den på denne baggrund fremmede en europæisk bank til forebyggelse af miljøskader og genopretning af miljøet, en bank, som skulle have til opgave at overvåge, informere og uddanne, og som skulle fremme den økologiske omstilling i dag og i fremtiden?

Svar afgivet på Kommissionens vegne af Margot Wallström

(17. januar 2003)

Kommissionen er på det rene med den trussel, de nylige naturkatastrofer indebærer. Allerede inden de tragiske oversvømmelser i sommeren 2002 havde Kommissionen i sit arbejdsprogram

for 2003 stillet sig som opgave at udvikle en integreret strategi for naturkatastrofer og teknologiske lykker. Udviklingen af denne strategi er en af Kommissionens prioriterede opgaver, som den bemærker i den meddelelse(1), den vedtog efter oversvømmelserne i sommeren 2002.

Kommissionen takker det ærede medlem for de konkrete forslag, det fremsætter. Oprettelse af en europæisk bank for forebyggelse af miljøskader og genoprettelse af miljøet, som bl.a. skulle varetage overvågning, information og undervisning, er en mulig løsning.

Der bør ikke desto mindre tages hensyn til de foranstaltninger, Kommissionen og Den Europæiske Investeringsbank (EIB) allerede har truffet, bl.a. med hensyn til hurtig finansiering efter oversvømmelserne i sommeren 2002. Vi må heller ikke glemme muligheden for at anvende fonden for udvikling i landdistrikterne til forebyggelse og genopretning af ødelæggelser efter oversvømmelser og den nyligt oprettede solidaritetsfond. Når der fremsættes forslag om oprettelse af en specialiseret bank, bør der også tages hensyn til den rolle, de nationale og internationale institutioner spiller, bl.a. EIB.

Kommissionen er nu, som led i debatten om den integrerede strategi, i færd med at undersøge alle farbare muligheder for at styre naturkatastrofer og teknologiske ulykker.

Kommissionen har i sinde at undersøge alle disse muligheder og vil vælge dem, der forekommer den mest effektive. Parlamentet vil i øvrigt i det tidlige forår 2003 blive opfordret til at afgive udtalelse og fremsætte forslag i forbindelse med et møde om den integrerede strategi. Dette møde vil være åbent for alle interesserede parter.

(1) Meddelelse fra Kommissionen til Europa-Parlamentet og Rådet Det Europæiske fællesskabs svar på oversvømmelserne i Østrig, Tyskland og en række ansøgerlande Et initiativ baseret på solidaritet, KOM/2002/0481 endelig udg.